Iskolautca Sződligeten

Időszakos reggeli útlezárás, autóforgalom nélküli utca, mobilkerítés mellett álló, láthatósági mellényt viselő gyerekek, biciklisek, rolleresek és gyalogosok az úttesten. Ez nem más, mint az „iskolautca” első hazai megvalósulása a Sződligeti Gárdonyi Géza Általános Iskola előtti útszakaszon.

A történet 2019-ben, az iskola bővítésével kezdődött, amikor az építkezésen dolgozó teherautók közlekedése és a gyerekek biztonsága érdekében reggelente útlezárásra került sor. Az építkezés véget ért, de a szomszédok reggeli nyugalma és a gyerekek biztonságos iskolába jutása miatt az útlezárás megmaradt. A helyi Önkormányzat is támogatta, és azóta is támogatja a kezdeményezést. A lezárás jelenleg minden tanítási napon reggel 7:30-tól 7:50-ig tart, a mindenkori hatodikos tanulók aktív részvételével, akiknek a feladata a mobilkerítéssel történő útlezárás, illetve annak feloldása az iskola előtti kb. 100 m-es útszakaszon.

A sződligeti utcalezárás 2022-ben a Vuelta Sportegyesület tudomására jutott. Ez az egyesület a diákok biciklis oktatásával, szemléletformálásával foglalkozik, de a profiljába tartozik a kerékpáros fókuszú képzések és tananyagok fejlesztése is ([www.bringasuli.hu](http://www.bringasuli.hu/)). Egyik projektjük - az “Iskolautca projekt” - az iskolautcák kialakítását szolgáló útmutatók összeállításáról szól, általános iskolák, illetve helyi önkormányzatok számára. A projekt 2024 novemberétől 2026 októberéig tart, megvalósulását az Európai Unió támogatásával az Erasmus+ program KA220-SCH-77B51014 pályázata biztosítja. Nagy megtiszteltetés, hogy hazánkból egy oroszlányi iskolán (Hunyadi Mihály Ált. Isk.) kívül a mi iskolánkat választották projektpartnernek. A projektben a Sződligeti Önkormányzat is aktív szerepet kap.

A pályázatban hazánkon kívül három ország vesz részt, Belgium, Észak-Macedónia és Románia. A project részeként eddig két workshopon vettünk részt. A kőbányai megbeszélésen megismerkedtünk a program részleteivel és képviselőivel, a három napos belgiumi tanulmányút során pedig sok élő példát láthattunk. A részvétel hozadéka már most érezhető: négy sződligeti pedagógus elvégezte a gyerekek iskolai kerékpáros oktatását lehetővé tevő képzést (a Bringasuli módszertan alapján), illetve a Vuelta Sportegyesület segítségével a jövő tanévben szeretnénk mobilitási eseményeket (pl. pedibusz, bicibusz, közlekedési kígyó játék) és autómentes napi programot szervezni.

Magáról az iskolautcáról és a projektről a Vuelta Sportegyesület honlapján részletesen olvashatnak. (**[https://bringasuli.hu/hu/projektek/47](https://l.facebook.com/l.php?u=https%3A%2F%2Fbringasuli.hu%2Fhu%2Fprojektek%2F47%3Ffbclid%3DIwZXh0bgNhZW0CMTAAAR2ao0etko5qOeGgrQ50IWMSYBOWS-3TVHeONODsVutut7k67EMn6R1SLcQ_aem_0iOqqeNJxyb2RqJjV513ow&h=AT3-kyaheBkMy4M9eQouHbHiOxJrko17eYIrCE07Yqr61EJWKukLYnKWwdT7f3suBKU86Dr2aNctETbGSkb400JrGDVuXy86UxgUZWyjhVsRAyIFnj1smP6Saqn9R-6U4WjN_sS6hsSYgXLu&__tn__=-UK-R&c%5b0%5d=AT32RrrIvAqKg9O8oymMBLebFRKScuYnUa6s1N2dnWhOnb6l-ffHyWVKXPldt_0bX-Qe7ZUHMun3mSeowr_0lpWDia7dkr6MJK6V1g6P9exWg32ss2yfHldg4flcJhuKh_tgImYl-Ahk78kOZmr_4BNEXyLCYgBv_-MAve43fvAd8MrBXri-bgCKj6zka64YHgzLLmIcpJ2mmMMZ69KUiAP42Tg)**)

Reméljük, iskolánkban sokáig működni fog ez a kezdeményezés, és jó példát tudunk mutatni a hasonlóan gondolkodó iskoláknak és önkormányzatoknak!

Kröel-Dulayné Varga Magdolna

a Sződligeti Gárdonyi Géza Általános Iskola pedagógusa